ועדת הכנסת, כנסת 24, פרוטוקול מספר 110, 2022-06-21 13:40

ניר אורבך: צהריים טובים.

ניר אורבך: אני מתכבד לפתוח את ישיבת ועדת הכנסת.

ניר אורבך: היום יום שלישי, כ"ב בסיון התשפ"ב, 21 ביוני 2022.

ניר אורבך: על סדר-היום: בקשת חבר הכנסת בועז טופורובסקי להקדמת הדיון הצעת חוק התפזרות הכנסת העשרים וארבע, התשפ"ב–2022, פ/4037/24 לפני הקריאה הטרומית.

ניר אורבך: אני רוצה להדגיש שאנחנו עוד לא מתחילים את הדיון המהותי בחוק ההתפזרות, כרגע זו בקשה שהיא בעיקרה טכנית לפטור לפני הקריאה הטרומית.

ניר אורבך: חבר הכנסת טופורובסקי, בבקשה.

בועז טופורובסקי: תודה רבה, אדוני היושב-ראש.

בועז טופורובסקי: כמו שמדינת ישראל שמה לב ורואה, אנחנו נגררים למערכת בחירות.

בועז טופורובסקי: אני חושב שברגע שהדבר הזה הוחלט - - -

מיכאל מלכיאלי: אתם יזמתם את זה.

יצחק פינדרוס: לא מבין, מי גרר אתכם?

ניר אורבך: רגע, חברים.

ניר אורבך: יש כמה כללים פה בוועדה, אחד מהם זה שאין הצעות לסדר.

ניר אורבך: גם כל אחד שמבקש רשות דיבור יקבל, אבל לא נכנסים אחד לדברי השני.

מיכאל מלכיאלי: כשאנחנו נחזור לקואליציה יהיו הצעת לסדר.

יצחק פינדרוס: אתה מתחייב בשם הגוש?

שלמה קרעי: רק לקואליציה יהיו הצעות לסדר.

בועז טופורובסקי: רגע.

בועז טופורובסקי: זה לפרוטוקול.

שלמה קרעי: רק לקואליציה ניתן הצעות לסדר.

ארבל אסטרחן: בוועדת הכנסת אף פעם לא היה.

ניר אורבך: מי שמעוניין לדבר, כמובן שיקבל את את רשות הדיבור, אבל לא להתפרץ אחד לדברי חברו.

ניר אורבך: אני קצת חורג ממנהגי ומגביל ל-2 דקות לדובר.

בועז טופורובסקי: אני אעשה את זה קצר.

בועז טופורובסקי: ברגע שהוחלט על פיזור הכנסת חשוב שהדבר הזה ייעשה בתיאום ובצורה מכבדת ומכובדת של כל חלקי הבית.

בועז טופורובסקי: אני כבר פניתי לחבר הכנסת יריב לוין בבקשה שאנחנו נשב ונדבר ונגיע לנוסחים ואלמנטים מוסכמים.

בועז טופורובסקי: כמו שכולם יודעים כאן, הבחירות זה לא רק תאריך אלא יש ממש סדרה של חוקים סביב יציאה לבחירות.

בועז טופורובסקי: אני חושב שכמו שעשינו תמיד, ראוי ונכון שברגע שהוחלט על-ידי כל חלקי הבית שיוצאים לבחירות, שנעשה את זה לאור זאת ולאור העובדה שמחר עולות כבר הצעות לפיזור הכנסת, ראינו גם בקואליציה לנכון להגיש הצעה שחתומים עליה גם אנוכי וגם חברת הכנסת שרן מרים השכל.

בועז טופורובסקי: אנחנו נשמח מאוד שזה יגיע ויקבל את הפטור ומחר אנחנו נוכל להתקדם וכבר היום אני מקווה מאוד שנגיע להסכמות קואליציה ואופוזיציה בשביל שהתהליך הזה יהיה מכובד ומכבד ככל הניתן.

בועז טופורובסקי: תודה רבה.

ניר אורבך: חבר הכנסת טופורובסקי, תודה רבה.

ניר אורבך: חבר הכנסת פינדרוס, בבקשה.

יצחק פינדרוס: תודה.

יצחק פינדרוס: אני מנסה להבין את האירוע שבו אנחנו נמצאים ואני אסביר את זה שאלותיי.

יצחק פינדרוס: קיבלנו לפני כ-25-20 דקות הודעה להגיע בבהילות לוועדת הכנסת.

יצחק פינדרוס: אתה יודע, ביום שלישי לא כולם פה בכלל, בטח לא כל היועצים שלנו, זה קורה.

יצחק פינדרוס: עכשיו, אני באמת מנסה להבין מה ההליך.

יצחק פינדרוס: אני די חדש בכנסת פה – כמה כנסות, אבל חדש.

יצחק פינדרוס: קרה דבר טוב אתמול: הודיע מי שהודיע שלשכת רוה"מ הולכת לעבור סוף-סוף לירושלים ולצאת מרעננה.

יצחק פינדרוס: שמחנו לשמוע על זה.

יצחק פינדרוס: כולנו צהלנו ואנחנו שמחים מאוד.

יצחק פינדרוס: אני הגשתי הצעת חוק לפיזור הכנסת – אני חושב שהפ"א שלה הוא ראשון מכל היוזמים.

יצחק פינדרוס: אין סיבה בקריאה טרומית להצמיד עוד חוק שעוד לא עברו אפילו שבועיים מאז הנחתו.

יצחק פינדרוס: כאילו, מה הבהילות?

יצחק פינדרוס: אז יש קריאה ראשונה, יש קריאה טרומית, לאחר מכן בקריאה ראשונה מצמידים – זה דבר מקובל בכנסת, זה דבר סביר בכנסת.

יצחק פינדרוס: כאילו, מה הבהילות?

יצחק פינדרוס: הרי יש 4 הצעות מחר, זה אפילו אחת.

יצחק פינדרוס: ראיתי בסדר-יום שיש 4 הצעות מחר.

יצחק פינדרוס: מה קרה פתאום?

יצחק פינדרוס: יש משהו שהוא משמעותי מבחינה טכנית שמצמידים עוד חוק שאתה חתום עליו?

יצחק פינדרוס: אין בעיה, יגיע לקריאה ראשונה, יגיע פה לוועדת הכנסת שבה יש לכם רוב מלא מלא מלא בזכות האופוזיציה שאפילו לא איישה ובזכות מה שאתם עשיתם בהתחלה, בעקבות מה שעשיתם בהתחלה, שהובלתם ב-3.

יצחק פינדרוס: יש לכם פה רוב מוחלט, תצמידו את זה והכל יהיה בסדר.

יצחק פינדרוס: מה הבהילות הזאת פתאום להכניס אותו?

יצחק פינדרוס: מה, זו שאלה של קרדיט?

יצחק פינדרוס: הרבה פעמים מדברים במליאה על העתקת חוקים – לא הבנתי מה הבהילות הזאת בהצעת חוק טרומית.

יצחק פינדרוס: מה המשמעות שיהיו עוד 2 שהגישו את ההצעה מעבר ל-4 חוקים שכבר מוגשים במליאה?

יצחק פינדרוס: אני בכנות אומר שאני לא מצליח להבין.

יצחק פינדרוס: חוץ מזה, אני חייב להגיד לך כאופוזיציה, אנחנו קצת נאנחנו אנחת רווחה שראש הממשלה מתחלף.

יצחק פינדרוס: אז ההיסטריה שהיינו בה עד היום קצת נרגעה.

יצחק פינדרוס: קצת.

יצחק פינדרוס: לא הרבה, אבל קצת נרגענו.

יצחק פינדרוס: זה לא המצב שהיינו בו לפני שבוע.

מיכאל מלכיאלי: הוא אומר שהוא שוקל למשוך רק החוק - - -

ניר אורבך: חבר הכנסת פינדרוס, תודה רבה.

יצחק פינדרוס: לא בטוח.

יצחק פינדרוס: לא מושך את החוק, לא נגזים.

בועז טופורובסקי: או להציע להיכנס לקואליציה.

יצחק פינדרוס: לא יודע.

יצחק פינדרוס: אבל קודם כל יש אנחת רווחה בשם אזרחי ישראל.

יצחק פינדרוס: עזוב קואליציה-אופוזיציה בשם אזרחי ישראל, אתמול אזרחי ישראל קצת נרגעו.

רם שפע: בשם פחות מחצי מהם.

ניר אורבך: חבר הכנסת פינדרוס, תודה רבה.

ניר אורבך: חבר הכנסת אחמד טיב, בבקשה.

יצחק פינדרוס: חברי מפלגת העבודה הם בגוש של לפיד, אבל אתם אמורים להיות מרוצים.

בועז טופורובסקי: על השאלה אם להיכנס לקואליציה אמרת לא יודע.

בועז טופורובסקי: זה לא היה לא.

יצחק פינדרוס: אמרתי שזה לא הנושא כרגע.

יצחק פינדרוס: יש איזו אנחת רווחה.

ניר אורבך: חבר הכנסת אחמד טיבי, בבקשה.

יצחק פינדרוס: אחמד, שנייה אחת.

יצחק פינדרוס: אתה מה הוא מזכיר לי?

יצחק פינדרוס: הוא אומר לי שהוא לא בטוח שגם הם נאנחו אנחת רווחה.

יצחק פינדרוס: שאלו פעם יהודי חסידי, מה יותר חשוב, שריפת הפתילות או הדלקת נר חנוכה – אתה תבין את זה, אחרי זה תתרגם לבועז – מה יותר חשוב, שריפת הפתילות או הדלקת נר חנוכה.

יצחק פינדרוס: אז אמר: בטח הדלקת נר חנוכה, הכנה למצווה זה יותר מהמצווה.

יצחק פינדרוס: אני אומר שכל החבורה הזאת שיושבת פה, כל הבנט הזה היה הכנה ללפיד, אז הם לא מרוצים?

אחמד טיבי: תודה רבה.

אחמד טיבי: מכובדיי, יש הצעה אחת שבדרך כלל הכנסת מתכנסת סביבה, אופוזיציה וקואליציה.

אחמד טיבי: הכנסת וגם יושב-ראש הכנסת וועדות הכנסת במשך כל הקדנציות איפשרו לכל הסיעות להצטרף להצעת פיזור.

אחמד טיבי: תמיד זה היה ככה.

אחמד טיבי: עכשיו אני הייתי בישיבת הנשיאות, האופוזיציה ניסתה למנוע מטופורובסקי להגיש את ההצעה שלו מחר.

אחמד טיבי: זה לא בסדר.

אחמד טיבי: היא אושרה.

אחמד טיבי: אבל כל מי שרוצה להגיש בקשה לפיזור, מקובל לאפשר לו זאת.

אחמד טיבי: אני רוצה לתת דוגמא, למשל ב-2014 בקשות חברי כנסת לפטור מחובת הנחה לפני קריאה טרומית ובקשות למיזוג וכדומה, הנה הסטנוגרמה, הפרוטוקול: אפשרו לכולם תוך כדי מתן פטור מהיום למחר.

אחמד טיבי: לכן הבקשה של חבר הכנסת בועז טופורובסקי היא פסגת חלומותיו – תאפשרו לו, תאפשרו לו בלי להתנגד.

אחמד טיבי: אתם באים כולכם פה אופוזיציה להתנגד, והמאבק הוא על - - -

יצחק פינדרוס: לחלום הזה אנחנו - - - מי אמר מתנגד?

יצחק פינדרוס: אמרתי שאני מנסה להבין.

יצחק פינדרוס: שאלתי שאלה, אני מנסה להבין.

יצחק פינדרוס: תאמין לי שאני רוצה בחירות לא פחות ממך ולכן הגשתי הצעת חוק כזאת כבר לפני שנה.

אחמד טיבי: לך יש פ"א ראשון, אז תגלה רוחב לב ואל תתנגדו.

יצחק פינדרוס: אמרתי לי שבקריאה ראשונה יצטרף.

יצחק פינדרוס: מה קרה?

יצחק פינדרוס: למה דחוף - - -

אחמד טיבי: אני מבקש מחבריי לוועדת הכנסת לא לעשות מזה עניין.

אחמד טיבי: היה תקדים, כל חבר כנסת שרוצה להגיש, תאפשר לו.

יצחק פינדרוס: אם את אומר, אחמד, מכיוון שאתה קולגה לאופוזיציה - - -

אחמד טיבי: הוא עבר בנשיאות כדין.

ניר אורבך: חבר הכנסת אחמד טיבי, תודה רבה.

ניר אורבך: אני חייב להעיר הערה שאני לא הראשון שמעיר אותה.

ניר אורבך: אני חושב שגם הכתב המדיני החדש של גלי צה"ל, יניר קוזין.

ניר אורבך: הדגשנו שזה חוק ההתפזרות, לא חוק פיזור.

ניר אורבך: חבר הכנסת קרעי, בבקשה.

שלמה קרעי: תודה, אדוני יושב הראש.

שלמה קרעי: טופורובסקי, קודם כל אני שמח על הסנגור החדש שקניתם לכם, את אחמד טיבי.

שלמה קרעי: לא סתם כנראה נפגש – קנו.

שלמה קרעי: לא קנו?

שלמה קרעי: אתה אמרת שילמו במזומן.

אחמד טיבי: קונים אנשים כמוך.

אחמד טיבי: ביבי קונה אותך בנזיד עדשים.

שלמה קרעי: אותי לא הצליחו לקנות.

שלמה קרעי: עובדה שהם לא מצליחים - - -

אחמד טיבי: אתה חייל ממושמע.

יצחק פינדרוס: טיבי, זה יעשה טוב לליכוד – תתקוף אותם חזק עכשיו.

יצחק פינדרוס: ערב בחירות, תתקוף אותם חזק.

יצחק פינדרוס: זה יעשה טוב לליכוד.

אחמד טיבי: יש התנהגות קולגיאלית.

אחמד טיבי: זה כל מה - - - כלפיו.

שלמה קרעי: האמת, אין לי בעיה על איזו רגל השמאל נופל.

שלמה קרעי: אם זה נופל עם הרגל שלנו, של הצעת חוק שלנו או הצעת חוק שלהם, העיקר שנופלים בסוף, כי הגיע הזמן באמת שהם ייפלו.

אחמד טיבי: אבל?

שלמה קרעי: אבל אני באמת לא מבין את הרציונל.

שלמה קרעי: מה, זה חלק מהעניין של – האמת שעשיתם את זה לאורך כל השנה הזאת, כל פעם שמישהו מהאופוזיציה הגיש איזושהי הצעת חוק טובה שהסכמתם לתמוך בה, הגשתם יחד איתה הצעת חוק ממשלתית, יחד איתה הצעת חוק אחרת שלכם.

אחמד טיבי: בזה אתה צודק.

אחמד טיבי: עשו לי את זה גם.

שלמה קרעי: מה הסיפור הזה?

שלמה קרעי: מה הסיפור שלכם?

אחמד טיבי: עשו לי את זה פעמיים.

שלמה קרעי: לא מצליח להבין.

שלמה קרעי: איך אמרת, בועז, הקשבתי מילה-מילה: מצאנו לנכון להגיש גם אנחנו הצעה.

שלמה קרעי: יש היגיון מאחורי "מצאנו לנכון" הזה?

שלמה קרעי: משעמם לכם?

שלמה קרעי: מה הסיפור?

שלמה קרעי: יש היגיון אמיתי, חוקתי, שנוגע להליך החקיקה שבגלל זה אנחנו מתכנסים פה כדי שגם טופורובסקי יהיה רשום על שמו פיזור הכנסת?

שלמה קרעי: נפלא הדבר ממני.

שלמה קרעי: אבל לא מעניין אותי, מצדי שגם בנט וגם לפיד וכולם יגישו הצעות חוק.

שלמה קרעי: תאשרו גם לשרים להגיש הצעת חוק מחוץ לכנסת, העיקר שתלכו הביתה.

ניר אורבך: חבר הכנסת קרעי, תודה רבה.

ניר אורבך: מאחר ולא נרשמו יותר חברי כנסת – בסדר, חבר הכנסת מלכיאלי, ואחר כך – חבר הכנסת אזולאי ויחתום חבר הכנסת רם שפע.

מיכאל מלכיאלי: תודה רבה, אדוני היושב-ראש.

מיכאל מלכיאלי: אז קודם כל, אני באמת לא מבין כמו שחבר הכנסת פינדרוס אמר, מה זה הנושא הזה של הגשה באופן אישי.

מיכאל מלכיאלי: אבל הכול בסדר.

מיכאל מלכיאלי: איך אחמד אמר?

מיכאל מלכיאלי: תגלו נדיבות.

מיכאל מלכיאלי: אנחנו מפרגנים, בועז, שהחוק יעבור.

מיכאל מלכיאלי: אני רוצה להגיד לך, כבוד היושב-ראש, אנחנו בכנסת רגילים להצביע בעד או נגד הרבה חוקים שהם חברתיים, הרבה חוקים ביטחוניים, הרבה חוקים כלכליים.

מיכאל מלכיאלי: אבל נדיר למצוא שאנחנו באים להצביע על חוק שהוא גם ביטחוני, גם כלכלי וגם חברתי.

מיכאל מלכיאלי: אני חושב שהצעת החוק הזאת של בועז, באמת שאפו, הצלחת במילים ספורות להביא חוק שהוא גם חברתי, גם ביטחוני וגם כלכלי.

בועז טופורובסקי: לא.

בועז טופורובסקי: זה לא חוק הגיוס.

מיכאל מלכיאלי: לא עשיתם את זה עד היום.

מיכאל מלכיאלי: עד היום פגעתם גם וגם וגם, ואתם מנסים לתקן את הכול בנייר אחד.

מיכאל מלכיאלי: כל הכבוד לכם, זה כישרון.

מיכאל מלכיאלי: באופוזיציה יש הרבה זמן לשכלל את הכישרון הזה, אנחנו מאחלים לכם, בעזרת השם, שהחוק הזה יעבור כמה שיותר מהר.

ניר אורבך: חבר הכנסת מלכיאלי, תודה רבה.

ניר אורבך: חבר הכנסת ינון אזולאי.

ינון אזולאי: האמת, אחרי מלכיאלי קשה להוסיף כאלה דברים.

מיכאל מלכיאלי: אומרים: גם אני מצטרך אליו.

ינון אזולאי: גם אני מצטרף.

ינון אזולאי: אבל אחמד, אתה אמרת שהיה בעבר מהיום למחר.

ינון אזולאי: אחר פה זה מהיום להיום – זו גם בעיה.

ינון אזולאי: באמת, אם זו מתנת פרידה, בכיף.

אחמד טיבי: מהיום למחר.

ינון אזולאי: עזוב.

ינון אזולאי: אמרת מתנת פרידה – אנחנו מוכנים לעשות את זה ואנחנו מקבלים - - -

אחמד טיבי: רוחב לב קוראים לזה.

ינון אזולאי: רוחב לב.

ינון אזולאי: אני אומר לך, רוחב לב.

ינון אזולאי: אנחנו נעשה את זה.

ינון אזולאי: ורציתי להגיד עוד כמה דברים, אבל בועז - -

אחמד טיבי: בגלל רוחב לב אתה מוותר.

ינון אזולאי: - - קח את זה ממני בחיוך, אני מצטרף למלכיאלי.

ינון אזולאי: זה מספיק.

מיכאל מלכיאלי: זה גם רוחב לב.

ניר אורבך: תודה רבה, חבר הכנסת ינון אזולאי.

ניר אורבך: אנחנו נעבור כעת להצבעה.

ניר אורבך: מי בעד, ירים את ידו.

מיכאל מלכיאלי: רם שפע לא רוצה?

ניר אורבך: לא, לא.

ניר אורבך: הוא ויתר.

ניר אורבך: חבר הנסת רם שפע ויתר.

מיכאל מלכיאלי: אני לא חבר ועדה כי אני לא יכול לא להצביע.

מיכאל מלכיאלי: שלא ייווצר מצב כאילו שלא הצבענו.

יצחק פינדרוס: תגיד לי, לעשות התייעצות?

יצחק פינדרוס: מה את אומר?

ניר אורבך: לא.

יצחק פינדרוס: ביקשת יפה אחרי שהיית בחופש.

יצחק פינדרוס: אנחנו מכבדים.

בועז טופורובסקי: אין מה להתייעץ.

ניר אורבך: מי בעד, ירים את ידו.

ניר אורבך: בעד ההצעה להקדים את הדיון – פה אחד

- דדון: 6 בעד.

- דדון: פה אחד.

ניר אורבך: פה אחד.

ניר אורבך: תודה רבה.

אחמד טיבי: יש לי שאלה, רבותיי, ניר, האם אתה מתכוון להמשיך לנהל את ועדת הכנסת?

ניר אורבך: בעזרת השם, כן.

בועז טופורובסקי: אנחנו מתכוונים שהוא ימשיך לנהל את ועדת הכנסת.

מיכאל מלכיאלי: גם אנחנו מתכוונים לכך.

ניר אורבך: תודה רבה לכולם והמשך יום נעים.

ניר אורבך: אני נועל את הישיבה.